বিস্ফোরক দাবি রাজ ঠাকরের। ‘জীবনের শেষ দিনগুলো’ নিজের দেশে কাটাতে ভারতে ফিরতে চায় দাউদ ইব্রাহিম। এ জন্য সে কেন্দ্রীয় সরকারের সঙ্গে কথাবার্তা চালাচ্ছে। মহারাষ্ট্রের রাজনীতিবিদের এমন চমকপ্রদ দাবিতে রীতিমতো চাঞ্চল্যের সৃষ্টি হয়েছে।
একটি সর্বভারতীয় সংবাদমাধ্যমে প্রকাশিত খবরের সূত্রে জানা যাচ্ছে, মহারাষ্ট্র নবনির্মাণ সেনার প্রধান রাজ ঠাকরে বৃহস্পতিবার একটি অনুষ্ঠানে বলেন, দাউদ খুবই অসুস্থ। ভগ্নস্বাস্থ্য দাউদ দেশে ফিরতে চায়। তাই সে ‘সেটিং’ করতে চেষ্টা করছে কেন্দ্রীয় সরকারের সঙ্গে। তিনি বলেন, বিজেপি সরকার কুখ্যাত গ্যাংস্টারকে দেশে ফেরানোর কৃতিত্ব নিতে চাইছে। পরের নির্বাচনে এই বিষয়ে ফায়দা তুলতে চাইছেন তিনি। 
প্রসঙ্গত, গত সপ্তাহেই দাউদের সম্পত্তি বাজেয়াপ্ত হওয়া প্রসঙ্গে বিদেশ মন্ত্রকের রাষ্ট্রমন্ত্রী ভিকে সিংহ মন্তব্য করেন, ‘‘আমরা দাউদ নিয়ে কথা বলতে চাই না। ’’ কিন্তু তার সঙ্গেই তিনি ইঙ্গিত করেন, কিছু একটা হচ্ছে। তবে ‘ঝুলি থেকে বিড়াল’ এখনই বের করতে চান না বলে জানিয়ে দেন তিনি। 
প্রসঙ্গত, মুম্বইয়ের ডোংরি এলাকার একদা বাসিন্দা দাউদই ১৯৯৩ মুম্বই বিস্ফোরণ কাণ্ডের প্রধান পান্ডা। তার পর থেকেই সে দেশছাড়া। ভারত থেকে পালিয়ে গিয়ে সে আত্মগোপন করে থেকেছে পাকিস্তানে। তবে দেশছাড়া হওয়ার পরেও সে ভারতের মাটিতে সন্ত্রাসমূলক কার্যকলাপে লাগাতার মদত দিয়ে এসেছে। ভারতের মাটিতে হওয়া সন্ত্রাসী হানা থেকে শুরু করে নানা গুরুতর অপরাধের প্রধান পান্ডা ছিল সে-ই। 
সেই দাউদকে নানা ভাবে চেষ্টা করেও দেশে ফেরানো যায়নি। এখন দেখার, শেষ পর্যন্ত সত্যিই আবার ভারতের মাটিতে ফেরে কি না দেশের ‘মোস্ট ওয়ান্টেড’ তালিকার এক নম্বর ব্যক্তি।